## Rješenje Agencije za zaštitu tržišnog natjecanja urbroj: 580-03-11-89-07 od 10. veljače 2011.

### NN 41/2011 (7.4.2011.), Rješenje Agencije za zaštitu tržišnog natjecanja urbroj: 580-03-11-89-07 od 10. veljače 2011.

AGENCIJA ZA ZAŠTITU TRŽIŠNOG NATJECANJA

991

Agencija za zaštitu tržišnog natjecanja na temelju članka 13. stavka 1. i 2. Zakona o državnim potporama (»Narodne novine« broj 140/05) u postupku odobrenja Prijedloga Operativnog programa razvoja prerade drva i proizvodnje namještaja 2011. – 2014., pokrenutom na zahtjev Ministarstva regionalnog razvoja, šumarstva i vodnoga gospodarstva, na temelju odluke Vijeća za zaštitu tržišnog natjecanja, u sastavu: mr. sc. Olgice Spevec, predsjednice Vijeća, Mladena Cerovca, mag .iur., zamjenika predsjednice Vijeća, Milivoja Maršića, dipl. oec., Vesne Patrlj, dipl. iur. i dr. sc. Mirne Pavletić-Župić, članova Vijeća, sa 64. sjednice, održane 10. veljače 2011., donosi sljedeće

RJEŠENJE

I. Odobravaju se državne potpore za istraživanje i razvoj i inovacije, male i srednje poduzetnike i zaštitu okoliša sadržane u Prijedlogu Operativnog programa razvoja prerade drva i proizvodnje namještaja, jer su sukladne Zakonu o državnim potporama.

II. Ovo rješenje bit će objavljeno u »Narodnim novinama«.

Obrazloženje

I. Agencija za zaštitu tržišnog natjecanja (dalje: Agencija) zaprimila je 24. prosinca 2010., od Ministarstva regionalnog razvoja, šumarstva i vodnoga gospodarstva (dalje: Ministarstvo), zahtjev za izdavanje mišljenja na Prijedlog Operativnog programa razvoja i prerade drva i proizvodnje namještaja 2011.-2014. (dalje: Prijedlog Operativnog programa). Uz Prijedlog Operativnog programa dostavljen je i Obrazac prijave državne potpore sukladno Pravilniku o obliku i sadržaju, te načinu prikupljanja podataka i vođenja evidencija državnih potpora (»Narodne novine« broj 2/10).

Budući da Prijedlog Operativnog programa nije bio potpun, Agencija je zahtjevom od 29. prosinca 2010., klasa: UP/I 430-01/2010-07/01, urbroj: 580-03-2010-17-02., od Ministarstva zatražila dopunu Prijedloga Operativnog programa, te je u zahtjevu naglasila da se mišljenja izdaju isključivo na nacrte prijedloga zakona koji sadrže državnu potporu, dok se na sve ostale programe državnih potpora donosi odobrenje, kako to propisuje članak 13. stavak 1. i 2. Zakona o državnim potporama (»Narodne novine« broj 140/05; dalje: ZDP).

Konačni Prijedlog Operativnog programa Agencija je zaprimila 7. veljače 2011. Prijedlog Operativnog programa dostavljen je sukladno članku 11. stavku 1. ZDP-a koji propisuje da su ministarstva i druga tijela državne uprave, prije upućivanja prijedloga akata koji sadrže državne potpore na usvajanje Vlade Republike Hrvatske, dužna iste dostaviti Agenciji na odobrenje.

II. Propisi primijenjeni u postupku

Osim ZDP-a, Agencija je u postupku primijenila Odluku o objavljivanju pravila o potporama za istraživanje i razvoj i inovacije (»Narodne novine« broj 84/07) koja sadrži Okvir Zajednice za državne potpore za istraživanje i razvoj i inovacije (Službeni list EU, C 323, od 30. prosinca 2006.); Odluku o objavljivanju općih pravila o skupnim izuzećima u području državnim potpora (»Narodne novine« broj 37/09; dalje: Odluka o skupnim izuzećima) koja sadrži Uredbu Komisije EZ-a br. 800/2008. od 6. kolovoza kojom se određene kategorije potpora proglašavaju usklađenima sa zajedničkim tržištem pri primjeni članaka 97. i 88. Ugovora (Opća uredba o skupnim izuzećima; dalje: Opća uredba o skupnim izuzećima) (Službeni list EU, L 214, od 9. kolovoza 2008.); te Odluku o objavljivanju pravila o državnim potporama za zaštitu okoliša (»Narodne novine« broj 154/08; dalje: Odluka o zaštiti okoliša) koja sadrži Smjernice Zajednice o državnim potporama za zaštitu okoliša (Službeni list EU, C 82, od 1. travnja 2008.)

III. Opis Prijedloga Operativnog programa

1. Naziv programa: Operativni program razvoja prerade drva i proizvodnje namještaja 2011.-2014.

2. Davatelj državne potpore: Ministarstvo regionalnog razvoja, šumarstva i vodnoga gospodarstva

3. Pravni temelj za donošenje programa: Strategija razvoja industrijske prerade drva i papira (»Narodne novine« broj 114/04)

4. Ciljevi Prijedloga Operativnog programa

Ciljevi su navedeni u točki 5. Prijedloga Operativnog programa, a dijele se na kratkoročne ciljeve koji se očituju u promjeni postojeće strukture u korist finalne proizvodnje; povećanju konkurentnosti finalnih proizvoda na tržištu, povećanju zaposlenosti i zadržavanju stanovništva u ruralnim područjima, poticanju razvoja i zaštiti nacionalne prerade drva i proizvodnje namještaja, ne dovodeći u pitanje njezinu otvorenost. Preko kratkoročnih ciljeva ostvarit će se dugoročni cilj koji se odnosi na povećanje vrijednosti drvne sirovine kroz proizvode visokog stupnja finalizacije s obilježjima visoke kvalitete, dizajna i prepoznatljivosti, na kontinuiranoj osnovi kroz razvoj i korištenje smjernica na osnovu eksplicitnih analiza i standarda.

Navedeni ciljevi mogu se ostvariti kroz obrazovanje i usavršavanje ljudskih resursa, inoviranje proizvoda, usluga i poslovnih procesa, povećanje energetske učinkovitosti i zaštite okoliša, za što će biti dodijeljene potpore za istraživanje i razvoj i inovacije, male i srednje poduzetnike i zaštitu okoliša.

5. Korisnici potpora prema programu jesu mali, srednji i veliki poduzetnici čija veličina se određuje sukladno Zakonu o poticanju razvoja malog gospodarstva (»Narodne novine« broj 29/02 i 63/07), što je navedeno u točki 8. Prijedloga Operativnog programa.

Korisnik potpore da bi ostvario pravo na potporu ne smije biti u teškoćama.

Uvjeti koji se primjenjuju prilikom ocjene nalazi li se veliki poduzetnik u teškoćama preuzeti su iz Odluke o objavljivanju pravila o državnim potporama za sanaciju i restrukturiranje (»Narodne novine« broj 20/07) koja sadrži Smjernice Zajednice o državnim potporama za sanaciju i restrukturiranje poduzetnika u teškoćama (Službeni list EU, C 244, od 1. listopada 2004.) i opisani su u točki 8. Prijedloga Operativnog programa.

Uvjeti koji se primjenjuju prilikom ocjene nalazi li se mali i srednji poduzetnik u teškoćama preuzeti su iz članka 1. točke 6. i 7. Odluke o skupnim izuzećima.

Državna potpora dodjeljuje se isključivo za nova investicijska ulaganja poduzetnicima s vlastitim proizvodnim programom/proizvodom.

6. Kategorije i intenziteti državne potpore

Kategorije i intenziteti državnih potpora predviđenih u Prijedlogu Operativnog programa jesu državne potpore za istraživanje i razvoj i inovacije, male i srednje poduzetnike te zaštitu okoliša.

6.1 državne potpore za istraživanje i razvoj i inovacije određene su u točki 8.1 Prijedloga Operativnog programa te se temelje na Odluci o objavljivanju pravila o potporama za istraživanje i razvoj i inovacije. Predmetne potpore dodjeljivat će se do datuma primjene rečene Odluke, odnosno do 31. prosinca 2013. godine (odjeljak 10.3. Odluke o objavljivanju pravila o potporama za istraživanje i razvoj i inovacije).

6.1.1. potpore za unajmljivanje visokog stručnog kadra određene su u točki 8.1.1. Prijedloga Operativnog programa.

Opravdani troškovi, sukladno Poglavlju 5., odjeljku 5.7. Odluke o objavljivanju pravila o potporama za istraživanje i razvoj i inovacije, odnose se na sve troškove rada zaposlenika za unajmljivanje i zapošljavanje visoko stručnog kadra (istraživači, inženjeri, dizajneri i marketinški stručnjaci s visokoškolskom naobrazbom i najmanje 5 godina odgovarajućeg iskustva u struci) uključujući troškove korištenja usluga posrednika za zapošljavanje i dodatke za zapošljavanje osoba s invaliditetom koje se upućuju na privremeni premještaj (privremeno zapošljavanje kadrova od strane korisnika potpore na neko vremensko razdoblje, po isteku kojeg kadrovi imaju pravo na povratak prethodnom poslodavcu). Opravdani troškovi isključuju pokrivanje stvarnih troškova savjetovanja (plaćanje usluga koje je pružio stručnjak koji nije zaposlen u poduzetniku).

Privremeno premješteni kadar ne smije biti zamjena ostalim zaposlenicima već mora biti zaposlen na novootvorenim radnim mjestima kod poduzetnika koji je korisnik potpore te mora prethodno biti zaposlen najmanje dvije godine u istraživačkoj organizaciji ili velikom poduzetniku koji predmetni kadar šalje na privremeni premještaj. Privremeno premješteni kadar mora raditi na poslovima koji obuhvaćaju aktivnosti istraživanja i razvoja i inovacija u malom ili srednjem poduzetniku koji prima potporu.

Gornja granica intenziteta potpore, sukladno Poglavlju 5., odjeljku 5.7. Odluke o objavljivanju pravila o potporama za istraživanje i razvoj i inovacije, iznosi 50% opravdanih troškova, u trajanju do najviše 3 godine po poduzetniku i po osobi koja se privremeno zapošljava, sukladno Poglavlju 5., odjeljku 5.7. Odluke o objavljivanju pravila o potporama za istraživanje i razvoj i inovacije.

Korisnici državne potpore su mali i srednji poduzetnici.

6.2. potpore za male i srednje poduzetnike određene su u točki 8.2. Prijedloga Operativnog programa te se dodjeljuju sukladno pravilima sadržanim u Odluci o skupnim izuzećima. Predmetne potpore će se dodjeljivati do datuma primjene rečene Odluke, odnosno do 31. prosinca 2013. godine (članak 45. Odluke o skupnim izuzećima).

6.2.1. potpore za male i srednje poduzetnike koje se odnose na ulaganje i zapošljavanje određene su u točki 8.2.1. Prijedloga Operativnog programa.

Opravdani troškovi su sukladni članku 15. točki 3. Odluke o skupnim izuzećima, odnose se na:

– troškove ulaganja u materijalnu imovinu (zemljišta, građevine i postrojenja, strojevi i oprema) i nematerijalnu imovinu (otkup patentnih prava, licenci, znanja i iskustva ili nepatentiranih tehničkih spoznaja); te

– procijenjene troškove plaća za radna mjesta izravno otvorena projektom ulaganja, izračunata kroz razdoblje od dvije godine.

Intenziteti potpore su sukladni članku 15. točki 2. Odluke o skupnim izuzećima i iznose:

– do 20% opravdanih troškova u slučaju malih poduzetnika;

– do 10% opravdanih troškova u slučaju srednjih poduzetnika.

6.2.2. potpore za savjetodavne usluge u korist malih i srednjih poduzetnika određene su u točki 8.2.2. Prijedloga Operativnog programa.

Opravdani troškovi, sukladno članku 26. točki 3. Odluke o skupnim izuzećima, odnose se na troškove savjetodavnih usluga koje pružaju vanjski konzultanti. Predmetne usluge nisu kontinuirana ili periodična aktivnost niti su u vezi s uobičajenim troškovima poslovanja poduzetnika, kao što su uobičajene usluge poreznog savjetovanja, redovne pravne usluge ili oglašavanje.

Intenziteti potpore je sukladan članku 26. točki 2. Odluke o skupnim izuzećima i iznosi do 50% opravdanih troškova.

6.2.3. potpore za sudjelovanje malih i srednjih poduzetnika na sajmovima određene su u točki 8.2.3. Prijedloga Operativnog programa.

Opravdani troškovi su sukladni članku 27. točki 3. Odluke o skupnim izuzećima, odnose se na troškove nastale iznajmljivanjem, postavljanjem i vođenjem štanda za prvo sudjelovanje poduzetnika na pojedinom sajmu ili izložbi.

Intenzitet potpore je sukladan članku 27. točka 2. Odluke o skupnim izuzećima i iznosi do 50% opravdanih troškova.

6.2.4. potpore za usavršavanje određene su u točki 8.2.4. Prijedloga Operativnog programa.

Opravdani troškovi su sukladni članku 39. točki 4. Odluke o skupnim izuzećima, odnose se na troškove predavača; putne troškove predavača i polaznika, uključujući i smještaj; druge tekuće troškove kao što su materijali i potrošna roba izravno vezani uz projekt; amortizacija alata i opreme, u opsegu u kojem se isključivo koriste za projekt usavršavanja; troškove usmjeravanja i savjetovanja u vezi s projektom usavršavanja; troškove polaznika i opće indirektne troškove (administrativni troškovi, najam, režijski troškovi) do ukupnog iznosa drugih odnosnih opravdanih troškova. Glede troškova polaznika, u obzir se uzimaju samo sati u kojima polaznici stvarno sudjeluju u usavršavanju, nakon odbitka svih proizvodnih sati.

Intenziteti potpore su sukladni članku 39. točka 2. Odluke o skupnim izuzećima i iznose:

– za posebno usavršavanje, do 25% opravdanih troškova (poduka izravno i prvenstveno primjenjiva na trenutni ili budući položaj zaposlenika kod poduzetnika, koja pruža kvalifikacije koje nisu prenosive ili su samo ograničeno prenosive na druge poduzetnike ili poslovna područja); te

– za opće usavršavanje, do 60% opravdanih troškova (poduka koja nije samo ili prvenstveno primjenjiva na trenutni ili budući položaj zaposlenika kod poduzetnika, već koja pruža kvalifikacije koje su većinom prenosive na druge poduzetnike i poslovna područja primjerice, ako ga zajednički organiziraju različiti neovisni poduzetnici ili ako mu mogu pristupiti zaposlenici različitih poduzetnika; ako je priznato, ovjereno ili vrednovano od tijela javne vlasti i drugih tijela ili institucija na koje je država članica ili Zajednica prenijela potrebne ovlasti).

Intenzitet potpore može se uvećati do maksimalnog intenziteta potpore do 80% opravdanih troškova:

– za 10% ako se usavršavanje provodi za radnike s invaliditetom ili radnike u nepovoljnom položaju;

– za 10% ako se potpora dodjeljuje srednjem poduzetniku i za 20% ako se potpora dodjeljuje malom poduzetniku.

6.3. potpore za zaštitu okoliša određene su u točki 8.3. Prijedloga Operativnog programa te se dodjeljuju sukladno pravilima sadržanim u Odluci o zaštiti okoliša. Predmetne potpore dodjeljivati će se do datuma primjene rečene Odluke, odnosno do 31. prosinca 2014. godine. Potpore su namijenjene malim, srednjim i velikim poduzetnicima.

Opravdano ulaganje može imati oblik ulaganja u materijalnu i/ili nematerijalnu imovinu.

Za potrebe izračuna opravdanih troškova na području potpore za zaštitu okoliša, materijalna imovina označava ulaganje u zemljište koja su nužno potrebna kako bi se zadovoljili ciljevi zaštite okoliša, ulaganja u građevine, postrojenja i opremu s namjerom smanjenja ili otklanjanja onečišćenja i neugodnosti, te ulaganja za prilagodbu proizvodnih metoda u svrhu zaštite okoliša.

Za potrebe izračuna opravdanih troškova na području potpore za zaštitu okoliša, sukladno točkama 70.22. i 70.23 Odluke o zaštiti okoliša, nematerijalna imovina označava troškove transfera tehnologije kroz stjecanje dozvola za poslovanje ili patentiranog i nepatentiranog znanja gdje su zadovoljena slijedeća mjerila:

– nematerijalna imovina mora se voditi kao imovina koja se amortizira,

– mora biti kupljena po tržišnim uvjetima, od poduzetnika nad kojim kupac nema neposredni ili posredni utjecaj,

– mora se uključiti u imovinu poduzetnika i ostati u nastanu korisnika potpore te biti tamo korištena u razdoblju od najmanje pet godina.

6.3.1. opravdani trošak određen je u točki 8.3.1. Prijedloga Operativnog programa te se, sukladno odjeljku 3.1.1. točkama 81.-84. Odluke o zaštiti okoliša, odnosi na trošak koji se koristi kod dijela ulaganja koji je neposredno vezan uz zaštitu okoliša i koji se između ostalog koristi kod izračuna opravdanih troškova povrh standarda zajednice ili potpora koje povećavaju razinu zaštite okoliša u nedostatku standarda Zajednice, potpora za rane prilagodbe budućim standardima Zajednice, potpora za obnovljive izvore energije, potpora kogeneracije i potpora za gospodarenje otpadom.

6.3.1.1. Način određivanja je određen u točki 81. Odluke o zaštiti okoliša i odnosi se na:

– ako se trošak ulaganja u zaštitu okoliša može lako prepoznati u ukupnom trošku ulaganja, ovaj precizni trošak vezan uz zaštitu okoliša predstavlja opravdane troškove (to bi mogao biti slučaj kada se unaprijedi postojeći proizvodni proces i kad se jasno mogu odrediti dijelovi koji poboljšavaju djelovanje na zaštitu okoliša);

– u svim drugim slučajevima dodatni troškovi ulaganja moraju biti određeni usporedbom ulaganja s protučinjeničnom situacijom u odsutnosti državnih potpora. Ispravna protučinjenična stavka je trošak tehnički usporedivog ulaganja koje pruža nižu razinu zaštite okoliša (koje zadovoljava obvezne standarde Zajednice, ako oni postoje) i koje bi se mogle postići bez potpore ('referentno ulaganje'). Tehnički usporedivo ulaganje znači ulaganje s istim proizvodnim kapacitetima i svim drugim tehničkim značajkama (osim onih izravno vezanih uz dodatna ulaganja za zaštitu okoliša). Osim toga, takvo referentno ulaganje mora u poslovnom smislu biti vjerodostojna alternativa ulaganju koje se ocjenjuje, sukladno točki 81. Odluke o zaštiti okoliša.

6.3.1.2. Opravdani troškovi su sukladni točki 82. Odluke o zaštiti okoliša te moraju biti izračunati neto od svih koristi za poslovanje i troškova poslovanja vezanih uz dodatna ulaganja za zaštitu okoliša koji se javljaju tijekom prvih pet godina trajanja predmetnog ulaganja. Ovo znači da se takve koristi za poslovanje moraju oduzeti, a troškovi poslovanja dodati dodatnim troškovima ulaganja.

6.3.1.3. Opravdano ulaganje je sukladno točki 83. Odluke o zaštiti okoliša i može imati oblik ulaganja u materijalnu i/ili nematerijalnu imovinu.

6.3.1.4. U slučaju ulaganja s namjerom postizanja razine zaštite okoliša više od standarda Zajednice protučinjenična stavka izabire se, sukladno točki 84. Odluke o zaštiti okoliša, na sljedeći način:

– u slučaju kad se poduzetnik prilagođava nacionalnim standardima prihvaćenim u odsutnosti standarda Zajednice, opravdani troškovi sastoje se od dodatnih troškova ulaganja potrebnih da se postigne razina zaštite okoliša koju zahtijevaju nacionalni standardi;

– u slučaju kad se poduzetnik prilagođava, ili postupa povrh, nacionalnih standarda koji su stroži od odgovarajućih standarda Zajednice ili postupa povrh standarda Zajednice, opravdani troškovi sastoje se od dodatnih troškova ulaganja potrebnih da se postigne razina zaštite okoliša viša od razine koju zahtijevaju standardi Zajednice. Troškovi ulaganja potrebni za postizanje razine zaštite koju zahtijevaju standardi Zajednice ne smatraju se opravdanima;

– ako ne postoje nikakvi standardi, sukladno točki 84. Odluke o objavljivanju pravila o državnim potporama za zaštitu okoliša, opravdani troškovi sastoje se od troškova ulaganja potrebnih za postizanje više razine zaštite okoliša od one koju bi predmetni poduzetnik ili poduzetnici postigli u nedostatku ikakve potpore za zaštitu okoliša.

6.3.2. potpore za poduzetnike povrh standarda zajednice ili potpore koje povećavaju razinu zaštite okoliša u nedostatku standarda zajednice određene su u točki 8.3.2. Prijedloga Operativnog programa.

Opravdani troškovi su sukladni odjeljku 3.1.1. točki 80. Odluke o zaštiti okoliša te moraju biti ograničeni na dodatne troškove ulaganja nužne za postizanje više razine zaštite okoliša nego što zahtijevaju standardi Zajednice, a računaju se u dva koraka. Prvo, odredi se trošak ulaganja izravno vezan uz zaštitu okoliša uvidom u protučinjeničnu situaciju, gdje je to prikladno. Drugo, oduzimaju se koristi za poslovanje i dodaju troškovi poslovanja.

U slučaju ulaganja s namjerom postizanja razine zaštite okoliša više od standarda Zajednice protučinjenična stavka određuje se kao u točki 6.3.1.4 obrazloženja ovog rješenja.

Intenziteti potpore su sukladni odjeljku 3.1.1. točkama 76. i 79. Odluke o zaštiti okoliša, za potpore za poduzetnike koji su povrh standarda Zajednice ili povećavaju razinu zaštite okoliša u nedostatku takvih standarda Zajednice, a koje ne uključuju potpore za ekološke inovacije, ne smije prijeći 50% opravdanih troškova ulaganja. Kada se navedene potpore dodjeljuju malim i srednjim poduzetnicima, intenzitet potpore može se povećati za 10% za srednje i 20% za male poduzetnike.

Kod navedene vrste potpora prilikom izračuna njihove visine i opravdanih troškova potrebno je uzeti u obzir i točke 81.-83. Odluke o zaštiti okoliša koje su opisane u točki 6.3.1., 6.3.1.1., 6.3.1.2., 6.3.1.3. obrazloženja ovog rješenja.

6.3.3. potpore za rane prilagodbe budućim standardima zajednice određene su u točki 8.3.3 Prijedloga Operativnog programa.

Opravdani trošak se, sukladno odjeljku 3.1.3. točkama 89.-90. Odluke o zaštiti okoliša, odnosi na dodatne troškove ulaganja potrebne da se postigne razina zaštite okoliša koju zahtijevaju standardi Zajednice u usporedbi s postojećom razinom zaštite okoliša koja se zahtjeva prije stupanja standarda na snagu.

Opravdani troškovi moraju se računati neto od svih koristi za poslovanje i troškova poslovanja vezanih uz dodatno ulaganje koji se pojave tijekom prvih pet godina trajanja toga ulaganja kako je to navedeno u točki 6.3.1.1., 6.3.1.2., 6.3.1.3. obrazloženja ovog rješenja, odnosno u točkama 81.-83. Odluke o zaštiti okoliša.

Intenziteti potpore su sukladni odjeljku 3.1.3. točki 88. Odluke o zaštitu okoliša i iznose:

(i) ako provedba i završetak projekta nastupe više od tri godine prije obveznog datuma prenošenja zakonodavstva ili dana stupanja na snagu:

– 25% opravdanih troškova u slučaju malih poduzetnika;

– 20% opravdanih troškova u slučaju srednjih poduzetnika;

– 15% opravdanih troškova u slučaju velikih poduzetnika.

(ii) ako provedba i završetak projekta nastupe jedne i tri godine prije obveznog datuma prenošenja zakonodavstva ili dana stupanja na snagu:

– 20% opravdanih troškova u slučaju malih poduzetnika;

– 15% opravdanih troškova u slučaju srednjih poduzetnika;

– 10% opravdanih troškova u slučaju velikih poduzetnika.

6.3.4. potpore za štednju energije određene su u točki 8.3.4. Prijedloga Operativnog programa.

Potpore za ulaganje određene su u odjeljku 3.1.5. pododjeljku 3.1.5.1. Odluke o zaštitu okoliša.

Opravdani troškovi su sukladni odjeljku 3.1.5. točkama 95. i 96. Odluke o zaštiti okoliša te moraju biti ograničeni na dodatne troškove ulaganja koji su potrebni kako bi se postigla ušteda energije iznad razine koju zahtijevaju standardi Zajednice.

Intenzitet potpore je sukladan odjeljku 3.1.5. točkama 95. i 96. Odluke o zaštiti okoliša i iznosi do 60% opravdanih troškova ulaganja. U slučaju da se potpora daje malim i srednjim poduzetnicima, intenzitet potpore može se povećati za 10% za srednje i 20% za male poduzetnike.

6.3.5. Potpore za obnovljive izvore energije određene su u točki 8.3.5. Prijedloga Operativnog programa.

Potpore za ulaganje određene su u odjeljku 3.1.6. pododjeljku 3.1.6.1. Odluke o zaštitu okoliša.

Opravdani troškovi ulaganja su sukladni odjeljku 3.1.6. točki 105. Odluke o zaštiti okoliša te moraju biti ograničeni na dodatne troškove ulaganja koje snosi korisnik u usporedbi s konvencionalnom elektranom ili konvencionalnim sustavom grijanja s istim kapacitetom u smislu učinkovite proizvodnje energije.

Opravdani troškovi, sukladno točki 106. Odluke o zaštiti okoliša moraju se računati neto od svih koristi za poslovanje i troškova poslovanja vezanih uz dodatno ulaganje za obnovljive izvore energije koji se javljaju tijekom prvih pet godina trajanja ulaganja, kako je to opisano u točki 6.3.1.2. i 6.3.1.3. obrazloženja ovog rješenja (točke 82. i 83. Odluke o zaštiti okoliša).

Intenziteti potpore su sukladni odjeljku 3.1.6. točkama 102. i 103. Odluke o zaštiti okoliša i iznose do 60% opravdanih troškova ulaganja. U slučaju da se potpora daje malim i srednjim poduzetnicima, intenzitet potpore može se povećati za 10% za srednje i 20% za male poduzetnike.

6.3.6. potpore za kogeneraciju određene su u točki 8.3.6. Prijedloga Operativnog programa.

Potpore za ulaganje određene su u odjeljku 3.1.7. pododjeljku 3.1.7.1. Odluke o zaštitu okoliša.

Opravdani troškovi, sukladno odjeljku 3.1.7. točki 117. Odluke o zaštiti okoliša moraju biti ograničeni na dodatne troškove ulaganja nužne za ostvarivanje visoko učinkovitog kogeneracijskog postrojenja u usporedbi s referentnim ulaganjem.

Opravdani troškovi moraju se računati neto od koristi za poslovanje i troškove poslovanja vezanih uz dodatno ulaganje, koji se javljaju tijekom prvih pet godina trajanja ovog ulaganja, sukladno odjeljku 3.1.7. točki 118. Odluke o zaštiti okoliša, kako je to opisano u točki 6.3.1.1., 6.3.1.2. i 6.3.1.3. obrazloženja ovog rješenja (točke 81. – 83. Odluke o zaštiti okoliša).

Intenziteti potpore su sukladni odjeljku 3.1.7. točkama 114. i 115. Odluke o zaštiti okoliša i iznose do 60% opravdanih troškova ulaganja. U slučaju da se potpora daje malim i srednjim poduzetnicima, intenzitet potpore može se povećati za 10% za srednje i 20% za male poduzetnike.

6.3.7. potpore za gospodarenje otpadom određene su u točki 8.3.7. Prijedloga Operativnog programa.

Opravdani troškovi, sukladno odjeljku 3.1.9. točki 130. Odluke o zaštiti okoliša moraju biti ograničeni na dodatne troškove ulaganja nužne za ostvarivanje ulaganja koje vodi do gospodarenja otpadom, a koje snosi korisnik, u usporedbi s referentnim ulaganjem, to jest, konvencionalnom proizvodnjom istog kapaciteta koja ne uključuje gospodarenje otpadom.

Opravdani troškovi moraju se računati neto od koristi za poslovanje i troškove poslovanja vezane uz dodatno ulaganje, koji se javljaju tijekom prvih pet godina trajanja ovog ulaganja, sukladno odjeljku 3.1.9., točka 131. Odluke o zaštiti okoliša, kako je to izloženo u točki 6.3.1.1., 6.3.1.2. i 6.3.1.3. obrazloženja ovog rješenja (točke 81. – 83. Odluke o zaštiti okoliša).

Potpore za ulaganje u zaštitu okoliša u smislu gospodarenja otpadom drugih poduzetnika, uključujući djelatnosti ponovne uporabe, recikliranja i oporabe dodjeljuju se samo ako je zadovoljen svaki od navedenih uvjeta:

(i) ulaganje je usmjereno na smanjivanje onečišćenja koje proizvode drugi poduzetnici i ne pokriva onečišćenje koje proizvodi korisnik potpore;

(ii) potpora neizravno ne oslobađa onečišćivače opterećenja koje snose prema pravu Zajednice, odnosno opterećenja koji se smatra normalnim troškom poduzetnika za te onečišćivače;

(iii) ulaganje je povrh 'vrhunca tehnologije' ili koristi konvencionalne tehnologije na inovativan način;

(iv) tvari koje se obrađuju u protivnom bi bile odbačene, ili obrađene na način koji je manje prihvatljiv za okoliš;

(v) ulaganje ne povećava samo potražnju za tvarima koje će se reciklirati, nego i povećava prikupljanje tih tvari.

Intenziteti potpore, sukladno odjeljku 3.1.9., točkama 128. i 129. Odluke o zaštiti okoliša iznose do 50% opravdanih troškova ulaganja. U slučaju da se potpora daje malim i srednjim poduzetnicima, intenzitet potpore može se povećati za 10 % za srednje i 20 % za male poduzetnike.

7. Instrumenti dodjele državnih potpora

Instrument dodjele državnih potpora: subvencija

8. Klauzula o kumulaciji i kontrola prilikom dodjele

8.1. U svrhu izračuna intenziteta potpora svi iznosi koji se koriste trebaju se odnositi na iznose prije svih odbitaka poreza ili kakvog drugog troška.

Mehanizam kojim će se spriječiti dodjela državne potpore u iznosima koji premašuju intenzitete državne potpore za pojedine opravdane troškove, drugim riječima, mehanizam za osiguravanje poštivanja pravila o kumulaciji potpora je sustavna godišnja suradnja i zajednički 'monitoring' s ministarstvom nadležnim za znanost, obrazovanje i šport i ministarstvom nadležnim za gospodarstvo, odnosno središnjim tijelima državne uprave nadležnim za malo i srednje gospodarstvo, odnosno s ministarstvom nadležnim za zaštitu okoliša i energetiku te pravnim osobama koje su za to ovlaštene posebnim propisom, uz vođenje zajedničke evidencije predmetnih državnih potpora. Suradnja uključuje i sudjelovanje jednog predstavnika navedenih tijela u odnosnom povjerenstvu Ministarstva kao vanjskog suradnika s naslova ove aktivnosti.

8.2. Također, Ministarstvo je predložilo praćenje provedbe projekta što je određeno u točki 9.2. Prijedloga Operativnog programa.

U svrhu kontrole namjenskog korištenja sredstva kapitalne pomoći, koje provodi resorno Ministarstvo, korisnik sredstava u obvezi je, svaka tri mjeseca, dostavljati izvješće o napretku projekta i financijsko izvješće o namjenskom korištenju sredstava, u roku propisanim Ugovorom do iskorištenja istih u vremenu trajanja projekta. Financijsko izvješće mora sadržavati preslike plaćenih računa i izvornike potvrda transakcija za obavljena plaćanja.

Po iskorištenju sredstava u roku 30 dana od odnosnog dana, Korisnik je u obvezi dostaviti Završno i financijsko izvješće. Nakon izvršene obveze korisnika, Ministarstvo ima obvezu izvršavanja terenskog posjeta uz pismeno utvrđivanje završetka projekta, potpisanog od ugovornih strana. Korisnik kojemu se utvrdi kršenje ugovornih obveza, nema pravo apliciranja na budućim natječajima na temelju Operativnog programa razvoja prerade drva i proizvodnje namještaja 2011. – 2014.

9. Trajanje i izvori sredstava

Procijenjena sredstva Državnog proračuna Republike Hrvatske za provedbu mjera i ostvarivanje očekivanih učinaka unutar provedbenog razdoblja od 2011. – 2014. ukupno iznose 284.500.000,00 kuna, a za pojedine godine iznosi su sljedeći:

– za 2011. iznos od 65.000.000,00 kn;

– za 2012. iznos od 59.500.000,00 kn;

– za 2013. iznos od 65.000,000,00 kn;

– za 2014. iznos od 95.000.000,00 kn.

Sukladno točki 10.3. Završnih odredaba Odluke o objavljivanju pravila o potporama za istraživanje i razvoj i inovacije te sukladno članku 45. Odluke o skupnim izuzećima, odredbe navedenih Odluka primjenjivati će se do 31. prosinca 2013, stoga će se Program u dijelu koji se odnosi na državne potpore za istraživanje i razvoj i inovacije i državne potpore za male i srednje poduzetnike primjenjivati do 31. prosinca 2013., a sukladno točki 202. Odluke o zaštiti okoliša, odredbe rečene Odluke će se primjenjivati do 31. prosinca 2014., stoga će se Program u dijelu koji se odnosi na državne potpore za zaštitu okoliša primjenjivati do 31. prosinca 2014.

IV. Odluka Vijeća za zaštitu tržišnog natjecanja

Vijeće za zaštitu tržišnog natjecanja (dalje: Vijeće) razmatralo je Prijedlog operativnog programa na svojoj 64. sjednici, održanoj 10. veljače 2011.

Prilikom donošenja odluke Vijeće je uzelo u obzir sve činjenice iz Prijedloga Operativnog programa i dostavljene dokumentacije.

Vijeće je u konkretnom slučaju utvrdilo da mjere opisane u točki 6. obrazloženja ovog rješenja predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine« – Međunarodni ugovori, broj 14/01,14/02, 1/05 i 7/05; dalje: SSP).

Vijeće je utvrdilo da je u konkretnom slučaju riječ o državnim potporama jer je riječ o stvarnim ili potencijalnim rashodima države, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSPa, dok su člankom 4. stavkom 2. i 3. ZDP-a propisana izuzeća od opće zabrane.

S obzirom da se državne potpore predložene Prijedlogom Operativnog programa odnose na istraživanje i razvoj i inovacije, male i srednje poduzetnike te zaštitu okoliša, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke d) ZDP-a, a koje se odnose na poticanje određenih gospodarskih djelatnosti ili određenih gospodarskih područja.

Da bi postojala mogućnost primjene izuzeća iz članka 4. stavka 3. točke d) ZDP-a, koje se odnosi na državne potpore za istraživanje i razvoj i inovacije, male i srednje poduzetnike te zaštitu okoliša, rečene državne potpore predviđene Prijedlogom Operativnog programa moraju biti sukladne s pravilima koja određuju navedene kategorije potpore, a koja su sadržana u Odluci o objavljivanju pravila o potporama za istraživanje i razvoj i inovacije, Odluci o skupnim izuzećima te Odluci o zaštiti okoliša.

Analizom kategorija potpora za istraživanje i razvoj i inovacije, zaštitu okoliša i male i srednje poduzetnike opisane u točki 6. obrazloženja ovog rješenja i pravila iz navedenih Odluka koje se na njih primjenjuju, Vijeće je utvrdilo da su navedene potpore sukladne s pravilima iz Odluka koje se odnose na navedene potpore te je stoga odlučeno kao u točki I. izreke ovog rješenja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2010-07/01

Urbroj: 580-03-11-89-07

Zagreb, 10. veljače 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 41/2011-991